Document ID: /roh_data/filtered/fineweb-2-filterrobots_roh.jsonl.gz/27265

Las autoritads svizras online
Per uffants fin 16 onns (per uffants malsauns u per uffants cun in impediment ch'èn incapabels da lavurar fin 20 onns) survegnis Vus in supplement per uffants d'almain 200 francs per uffant e per mais. Per uffants da 16 fin 25 onns en scolaziun avais Vus il dretg d'in supplement da scolaziun d'almain 250 francs per uffant e per mais.
Ils chantuns pon prescriver tariffas pli autas ed ultra da quai introducir supplements da naschientscha e d'adopziun.
Per uffant vegn pajà mo in supplement. Sche tuts dus geniturs lavuran, retira l'uschenumnada "emprima persuna autorisada" ils supplements da famiglia (tgenin dals dus geniturs che quai è, vegn reglà en la lescha). L'auter genitur ha il dretg d'ina differenza, sch'el lavura en in auter chantun ch'il genitur autorisà e sch'ils supplements concedids tras lescha èn là pli auts.
Sco cunfinaria u cunfinari d'in pajais da la UE/AECL avais Vus il dretg da supplements da famiglia svizzers per Voss uffants, er sche quels abitan en in pajais da la UE u da la AECL.
Sche Vossa partenaria u Voss partenari lavura en Voss stadi da domicil, nua ch'er Voss uffants abitan, vegnan ils supplements da famiglia pajads en Voss stadi da domicil. In'eventuala differenza tar ils supplements da famiglia en Svizra vegn pajada.
Ulteriuras infurmaziuns davart ils supplements da famiglia per uffants che abitan a l'exteriur:
Ils supplements da famiglia na vegnan betg concedids automaticamain, els ston vegnir dumandads. Els pon vegnir pretendids fin 5 onns suenter quai ch'els fissan stads da pajar.
Tut las midadas da las relaziuns persunalas, finanzialas e professiunalas che han consequenzas sin il dretg (incl. scolaziun dals uffants) e sin l'autezza dals supplements, stuais Vus annunziar a Vossa patruna u a Voss patrun u a la cassa da cumpensaziun cumpetenta per famiglias.